Predkladacia správa

Na základe zák. č. 172/2004  Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok predkladá Ministerstvo obrany Slovenskej republiky  vláde Slovenskej republiky návrh na vyslovenie súhlasu s  bezodplatným prevodom vlastníctva nehnuteľného majetku štátu, ktorý je v správe Ministerstva obrany Slovenskej republiky - objekt Kasárne SNP Jelšava.   
Predmetný majetok – Kasárne SNP Jelšava bol uvoľnený v súlade s Dlhodobým plánom rozvoja rezortu ministerstva obrany s výhľadom do roku  2015 (schválený uznesením vlády SR č. 1016/2005), ktorý odráža požiadavky kladené cieľmi obrannej politiky Slovenskej republiky a cieľmi NATO  a v súlade s Návrhom celkových početných stavov vojakov ozbrojených síl Slovenskej republiky, štátnych zamestnancov a zamestnancov podieľajúcich sa na plnení úloh ozbrojených síl Slovenskej republiky, návrh počtov hlavných druhov vojenských zbraní, vojenských zbraňových systémov a bojovej techniky a návrh na rozmiestnenie zväzkov, útvarov, úradov a zariadení ozbrojený ch síl Slovenskej republiky k 31. decembru 2006 (schválený uznesením vlády SR č. 778/2005).
Vzhľadom na to, že na rozhodovanie o prebytočnosti dotknutého majetku štátu a na súvisiace právne vzťahy sa vzťahuje zákon Národnej rady Slovenskej republiky           č. 278/1993 Z. z. o správe majetku štátu v znení neskorších predpisov, o prebytočnosti nehnuteľného majetku štátu rozhodol štatutárny orgán Ministerstva obrany Slovenskej republiky -  minister obrany Slovenskej republiky. 
Prebytočný majetok štátu bol v zmysle § 8 ods. 1 zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov vo väzbe na § 3 ods. 1 zák. č. 172/2004  Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok ponúknutý štátnym rozpočtovým organizáciám a štátnym príspevkovým organizáciám. O polovinu objektu prejavilo záujem Generálne riaditeľstvo zboru väzenskej  a  justičnej stráže  a  to za účelom vybudovania väzenského zariadenia. O  zvyšnú časť objektu oslovené organizácie  neprejavili záujem. 
	V zmysle  § 3 zák. č. 172/2004  Z. z. o prevode vlastníctva nehnuteľného majetku vo vlastníctve Slovenskej republiky na obec alebo vyšší územný celok bol majetok, o ktorý neprajavili záujem štátne rozpočtové organizácie a štátne príspevkové organizácie ponúknutý obci, na ktorej území sa nachádza. S  prevodom  majetku súhlasilo  mestské zastupiteľstvo mesta Jelšava. 
Mesto Jelšava  plánuje  využiť  tento  majetok  pre účely zahraničných investícií do regiónu, ktorý má vysokú mieru nezamestnanosti, pričom sa počíta s vytvorením cca 300 pracovných miest.     
V zmysle § 3 zák. č. 172/2004  Z. z. o prevode vlastníctva nehnuteľného majetku vo vlastníctve Slovenskej republiky  na obec  alebo  vyšší  územný celok obciam predkladá Ministerstvo obrany Slovenskej republiky vláde Slovenskej  republiky návrh na vyslovenie súhlasu s bezodplatným prevodom  predmetného nehnuteľného majetku štátu. 
	  Predkladaný materiál nezakladá nároky na štátny rozpočet a nevyplývajú z neho negatívne dopady  na zamestnanosť a životné prostredie.